**9. osztály**

**Mondatfajták - ismétlés**


A mondatok a beszélő szándékát, mondanivalóját és érzelmeit fejezik ki. Szám szerint ötféle mondatot ismerünk.  
A mondatokat a beszélő szándéka szerint tehát öt csoportra tudjuk osztani.   
  
Ezek a következők: **kijelentő, kérdő, felszólító, felkiáltó és óhajtómondat**.  
  
Most ismerkedjünk meg részletesebben a fenti mondatfajtákkal!  
  
**Kijelentő mondat:**

Ennek a mondatfajtának már a nevében is benne van, hogy egyszerűen csak kijelentünk vele valamit. Ez a kijelentés egy nyugodt hangú megállapítást, közlést jelent. A kijelentő mondat végére pontot (.) teszünk.

  
 **Adri telefonon beszélget a barátjával.**

**Kérdő mondat:**

A kérdő mondat segítségével tudunk megkérdezni, megtudakolni valamit, amire kíváncsiak vagyunk. A kérdő mondat végére kérdőjelet (?) teszünk.



**Mennyi 2+2?**

**Felszólító mondat:**  
Ezzel a mondatfajtáva lkérést, biztatást, parancsot, felszólítást tudunk kifejezni. Például rá tudunk parancsolni valakire, hogy csináljon meg valamit. A felszólító mondat végére felkiáltójelet (!) teszünk.

  
  
**Csináld meg a leckédet!**

**Felkiáltó mondat:**  
A felkiáltó mondatok a beszélő érzelmeit fejezik ki, mint például a meglepettséget, az örömöt és a fájdalmat is. Ezzel a mondatfajtával tudjuk tehát kifejezni azt, hogy valaminek nagyon örülünk, vagy ellenkezőleg, nagyon szomorúak vagyunk valami miatt. A felkiáltó mondat végére felkiáltójelet (!) teszünk.



**Milyen szép ez a virág!**


**Óhajtó mondat:**  
Az óhajtó mondattal fejezzük ki a vágyakozásunkat, az óhajainkat. Ezzel tudjuk elmondani, hogy mennyire szeretnénk valamit. Az óhajtó mondatok végére felkiáltójelet (!) teszünk.



**Bárcsak megtanulhatnék zongorázni!**

**Jól jegyezd meg!**



****

